CELEX: 32019D0309
Language: da
Date: 2019-02-18 00:00:00
Title: Rådets gennemførelsesafgørelse (EU) 2019/309 af 18. februar 2019 om at give Litauen tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

22.2.2019   
               
               
                  DA
               
               
                  Den Europæiske Unions Tidende
               
               
                  L 51/17
               
            
         RÅDETS GENNEMFØRELSESAFGØRELSE (EU) 2019/309
         af 18. februar 2019
         om at give Litauen tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Ved artikel 193 i direktiv 2006/112/EF fastsættes det, at det som hovedregel påhviler den afgiftspligtige person, som foretager en levering af varer eller tjenesteydelser, at betale merværdiafgiften (momsen) til afgiftsmyndighederne.
                  
               
                     (2)
                  
                  
                     Ved brev registreret i Kommissionen den 16. oktober 2018 anmodede Litauen om tilladelse til at indføre en særlig foranstaltning, der fraviger artikel 193 i direktiv 2006/112/EF, for at anvende ordningen for omvendt betalingspligt på leveringer af harddiskdrev (»den særlige foranstaltning«).
                  
               
                     (3)
                  
                  
                     I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 19. november 2018 de øvrige medlemsstater om Litauens anmodning. Ved brev af 20. november 2018 meddelte Kommissionen Litauen, at den rådede over alle de oplysninger, den fandt nødvendige for at kunne vurdere anmodningen.
                  
               
                     (4)
                  
                  
                     Litauen har konstateret svig i forbindelse med forsvundne forhandlere inden for Fællesskabet for så vidt angår sektoren for elektronikvarer såsom bærbare computere, mobiltelefoner, tablets og harddiskdrev. Omfanget og rækkevidden af denne praksis har en direkte og meget negativ indvirkning på statsbudgettet.
                  
               
                     (5)
                  
                  
                     Litauen har truffet en række foranstaltninger for at bekæmpe og forebygge denne type momssvig. Ifølge Litauen er disse foranstaltninger imidlertid ikke tilstrækkelige til at forebygge momssvig i forbindelse med levering af elektronikvarer.
                  
               
                     (6)
                  
                  
                     Litauen har til hensigt at indføre ordningen for omvendt betalingspligt for elektroniske produkter på grundlag af artikel 199a i direktiv 2006/112/EF. Harddiskdrev falder uden for nævnte artikels anvendelsesområde.
                  
               
                     (7)
                  
                  
                     For at indføre en mere omfattende ordning for omvendt betalingspligt, som ikke kun vil gælde for de elektroniske produkter, der allerede er omfattet af artikel 199a i direktiv 2006/112/EF, men også for harddiskdrev, anmoder Litauen om tilladelse til at indføre den særlige foranstaltning.
                  
               
                     (8)
                  
                  
                     I betragtning af den mulige positive indvirkning af denne særlige foranstaltning på bekæmpelsen af momssvig, som Litauen har konstateret, bør fravigelsen indrømmes for en begrænset periode fra den 1. marts 2019 til den 28. februar 2022.
                  
               
                     (9)
                  
                  
                     Fravigelser indrømmes normalt for en begrænset periode, således at det kan vurderes, om de særlige foranstaltninger er hensigtsmæssige og effektive. Fravigelser giver medlemsstaterne tid til at indføre andre konventionelle foranstaltninger til at håndtere de konkrete problemer, inden de særlige foranstaltninger udløber, således at det ikke bliver nødvendigt at forlænge fravigelsen. Fravigelser, som gør det muligt at anvende ordningen for omvendt betalingspligt, indrømmes kun undtagelsesvis inden for særlige områder, hvor svig forekommer og en sådan foranstaltning er en sidste udvej. Litauen bør derfor indtil udløbet af den særlige foranstaltning indføre andre konventionelle foranstaltninger for at bekæmpe og forebygge momssvig for så vidt angår handel med harddiskdrev og bør følgelig derefter ikke længere have brug for at fravige artikel 193 i direktiv 2006/112/EF, hvad angår sådanne leveringer.
                  
               
                     (10)
                  
                  
                     Den særlige foranstaltning får ingen negativ indvirkning på Unionens egne indtægter hidrørende fra moms —
                  
               VEDTAGET DENNE AFGØRELSE:
         
            Artikel 1
            Som en fravigelse af artikel 193 i direktiv 2006/112/EF gives Litauen tilladelse til at udpege modtageren som den momsbetalingspligtige person ved leveringer af harddiskdrev.
         
         
            Artikel 2
            Denne afgørelse får virkning på dagen for meddelelsen.
            Denne afgørelse anvendes fra den 1. marts 2019 til den 28. februar 2022.
         
         
            Artikel 3
            Denne afgørelse er rettet til Republikken Litauen.
         
         
            Udfærdiget i Bruxelles, den 18. februar 2019.
            
               
                  På Rådets vegne
               
               N. BĂDĂLĂU
               
                  Formand
               
            
         
         
            (1)  EUT L 347 af 11.12.2006, s. 1.